次韵陽翟尉黄天選見寄
作者：釋道潜
朝代：宋

paragraphs: 寓形宇宙間，佚我方以老。
流光安足恃，百歲同過鳥。
頃余嬰網羅，文彩緣自表。
自古山林人，何曾識機巧。
但記寒巖翁，論心秋月皎。
黄香十年舊，學術參衆妙。
虛懷養天和，肯徇奔走鬧。
官居職事理，晨起何用早。
桐陰滿西齋，叱吏供洒掃。
眷余東南來，野飯煮芹藻。
先生既清尚，令尹亦高蹈。
相將古寺行，軟語頹晚照。
公家有畸人，虛緣能自葆。
卜築嵩山陽，行當從結好。
山中饒勝境，一覽未易了。
何時命巾車，共陟雲外嶠。
翻愁筋力疲，不隨追勇踔。
公詩擬南山，雄拔千丈峭。
形容逼天真，解后適其要。
藩籬吾未窺，敢議窮閫奧。